Üzleti titkokat loptak a HTC vezető dizájnerei - PC World
| 2013 szeptember 1. 15:00
Egyre nagyobb a baj a HTC háza táján. Májusban több vezető is távozott a cégtől; most pedig üzleti titkok eltulajdonításával és csalással gyanúsítják a vezető tervezőiket.
Ahogy arról szombaton több kínai újság is beszámolt, összesen öt embert, köztük Thomas Chient, a tajvani gyártó terméktervezésért felelős alelnökét, Wu Chien Hungot, a kutatás-fejlesztési (K+F) divízió egyik menedzserét és Justin Huangot, a dizájncsapat rangidős vezetőjét kérdezett ki a rendőrség. A HTC munkatársai azt tervezték, hogy évközi bónuszuk felvétele után távoznak a vállalattól.
Chient és Huangot letartóztatták, a többieket óvadék ellenében szabadon bocsátották.
Richard Lai, az Engadget újságírója szerint a HTC „rajtakapta Chient, amint titokban a cég legújabb, bemutatás előtt álló felhasználói interfészével, a Sense 6.0-val kapcsolatos adatokat töltött le” a központi adatbázisból, és e-mailben elküldte őket több, egyelőre meg nem nevezett „külső kapcsolatnak”.
Lai tudomása szerint a menedzsereket nem csak üzleti titkok eltulajdonításával vádolják, hanem csalással is. A HTC vádjai szerint a tervezők házon belül készítették el a HTC One okostelefon egyes elemeinek terveit, majd „egy külső dizájncégen keresztül több mint 334 ezer dollárt számláztak ki” a munkáért, és az így keresett pénzt elosztották egymás között.
A híradások szerint Chien, Hung és Huang azt tervezték, hogy saját, elsősorban a kínai piacra dolgozó dizájncéget alapítanak. A Focus Taiwan szerint valószínű, hogy a HTC-től lopott technológia felhasználásával új modelleket fejlesztettek volna ki kínai gyártókkal közösen.
Az ügy súlyosságát jelzi, hogy a hírek szerint maga Cher Wang, a HTC elnöke értesítette a hatóságokat, akik a HTC K+F központjában, valamint a gyanúsítottak irodáiban és lakásán is házkutatást tartottak.
Címkék: #htc #one #tajvan #kína #üzleti titkok #lopás #csalás #wu chien hung #thomas chien #justin huang #richard lai #engadget #focus taiwan #cher wang #okostelefon #sense #felhasználói felület #ui #mobil